J. Richter, poslanec: (2006-10-18):
Návrh poslancov Národnej rady Slovenskej republiky na vydanie zákona, ktorým sa mení  zákon Národnej   rady   Slovenskej  republiky č. 46/1993 Z. z. o Slovenskej informačnej službe v znení neskorších predpisov smeruje hlavne k vypusteniu časti ustanovenia § 2 ods. 1 písm. c) citovaného zákona, teda k zrušeniu jednej zo súčasných zákonných úloh spravodajskej služby, a to získavať, sústreďovať a vyhodnocovať informácie o organizovanej trestnej činnosti. Predkladaný návrh zákona tak smeruje k likvidácii zákonnej možnosti spravodajského pôsobenia na úseku boja proti organizovanej trestnej činnosti silami a prostriedkami Slovenskej informačnej služby. Z pohľadu súčasnej bezpečnostnej situácie, pre ktorú je charakteristický nárast trestnej činnosti páchanej členmi zločineckých skupín, by znemožnenie spravodajskej činnosti predstavovalo, použijem výraz, nezmyselné zníženie schopnosti štátu vysporiadať sa s najzávažnejšími formami trestnej činnosti. Znamenalo by to tiež likvidáciu jedného z dôležitých a nezastupiteľných zdrojov informácií, ktoré sú určené orgánom činným v trestnom konaní. Podľa predkladateľov je cieľom novely zákona odbremenenie Slovenskej informačnej služby od povinností súvisiacich so získavaním, sústreďovaním a vyhodnocovaním informácií o úplne všetkých formách organizovanej trestnej činnosti, čo má tiež podľa predkladateľov umožniť Slovenskej informačnej službe sústrediť viac svojich kapacít na boj proti narastajúcej hrozbe terorizmu. Doterajšia aplikačná prax je však dôkazom toho, že spravodajská služba vytvorila dostatočné kapacity pre zodpovedajúce spravodajské pôsobenie tak na úseku boja proti terorizmu, ako i na úseku boja proti organizovanej trestnej činnosti. Slovenská informačná služba je z hľadiska organizačnej štruktúry spravodajského personálu, ale aj prostriedkov spravodajskej činnosti spôsobilá získavať potrebné množstvo relevantných informácií, ktoré potrebujú orgány činné v trestnom konaní. Aj preto možno vnímať iniciatívu predkladateľov návrhu novely zákona nielen ako škodlivú, ale tiež ako neodôvodnenú. Je nutné zdôrazniť, že súčasná spravodajská činnosť zameraná na problematiku organizovanej trestnej činnosti nie je na úkor celkovej spôsobilosti spravodajskej služby vykonávať spravodajskú činnosť vzťahujúcu sa na terorizmus. Ide totiž o dva navzájom odlišné predmety spravodajského záujmu. Predkladaný návrh novely zákona navyše z platnej  právnej úpravy vypúšťa presne to ustanovenie, ktoré bolo do zákona vložené jeho novelou v roku 1999 a ktorého, tak ako uviedol vo svojom úvodnom vystúpení bol iniciátorom a predkladateľom pán poslanec Vladimír Palko. Zalistoval som v archíve Národnej rady z toho obdobia a zaujali ma state, resp. články z Parlamentného kuriéra z roku 1999, kde práve pán Palko, a povedal by som, veľmi dobre zdôvodňuje potrebu realizácie tejto činnosti v Slovenskej informačnej službe. Dovolím si zacitovať len veľmi dva krátke úryvky z prvého čísla: „Navrhujem poveriť Slovenskú informačnú službu novými úlohami okrem iného, aby sa venovala aj získavaniu, triedeniu a poskytovaniu informácií o organizovanom  zločine v rámci svojej náplne.“ V ďalšom čísle  Parlamentného kuriéra uvádza: „Bolo by tiež omylom domnievať sa, že ľudské zdroje a finančné prostriedky, ktoré môže Policajný zbor Slovenskej republiky nasadiť do potierania organizovanej kriminality, že sú postačujúce.“ Uvádza: „Skúsenosti z vyspelých demokratických štátov hovoria, že účinným spôsobom boja proti organizovanému zločinu je dlhodobé pôsobenie proti nemu spravodajskými metódami.“ Nehovoriac o tom, že v tom článku sa veľmi konkrétne uvádza aj potreba a odporúčania medzinárodných inštitúcií, ako je Parlamentné zhromaždenie Rady Európy, ktoré odporúčalo, aby sa touto problematikou, problematikou boja proti organizovanému zločinu zaoberali v každých krajinách spravodajské služby. Ja pevne verím, že predkladateľov viedol pri predložení tohto návrhu zákona istý záujem riešiť trestnú činnosť v oblasti organizovaného zločinu a nič iné, no ale aj napriek tomu a hlavne preto, čo som tu predniesol, nepokladám toto riešenie, ktoré predkladatelia navrhujú, za dobré a odporúčam nepodporiť do druhého čítania tento návrh.